KIRJALLINEN KYSYMYS E-0390/02

esittäjä(t): Charles Tannock (PPE-DE) neuvostolle

(22. helmikuuta 2002)

Aihe: Terroristitekojen sisällyttäminen kansainvälisen rikostuomioistuimen perustamista koskevan Rooman perussäännön määräysten piiriin tai jättäminen niiden ulkopuolelle

Kansainvälisen rikostuomioistuimen perustamista koskevan Rooman perussäännön 7 artiklassa (Rikokset ihmisyyttä vastaan) luetellaan joukko tekoja, muun muassa murha, tuhoaminen, kidutus ja muut samanlaatuiset epäinhimilliset teot, joilla tahallisesti aiheutetaan suurta kärsimystä, tai vaikea ruumiillinen vamma tai vahingoitetaan henkistä tai fyysistä terveyttä, joista jokainen edustaa rikosta ihmisyyttä vastaan, kun se tehdään tietoisesti ja osana siviiliväestöön kohdistuvaa laajamittaista tai järjestelmällistä hyökkäystä.

8 artiklan (Sotarikokset) e alakohdassa mainitaan, että sotarikoksilla tarkoitetaan:

muita vakavia valtionsisäisiin aseellisiin selkkauksiin sovellettavan oikeuden ja tapojen loukkauksia, kansainvälisen oikeuden järjestelmän puitteissa, eli mitä tahansa seuraavista teoista: ()

i) tahallinen hyökkäys sellaista siviiliväestöä tai sellaisia yksittäisiä siviilihenkilöitä vastaan, jotka eivät osallistu välittömästi vihollisuuksiin;

ja tämän jälkeen 8 artiklan f alakohdassa todetaan, että

Tämän artiklan 2 (e) kappaletta sovelletaan valtionsisäisiin aseellisiin selkkauksiin, mutta ei valtionsisäisiin levottomuuksiin ja jännittyneisiin tilanteisiin, kuten mellakoihin, erillisiin ja satunnaisiin väkivaltaisuuksiin tai muihin vastaaviin tekoihin. Sitä sovelletaan aseellisiin selkkauksiin, jotka tapahtuvat valtion alueella, kun siellä on meneillään pitkällinen valtion viranomaisten ja järjestäytyneiden aseistautuneiden ryhmien välinen tai tällaisten ryhmien välinen aseellinen selkkaus.

Katsooko neuvosto, että näiden artiklojen tavanomainen tulkinta sallisi terroristien sekä kapinallisten ryhmittymien (jos nämä ovat riittävän järjestäytyneitä) kuulua perussäännön määräysten soveltamisalaan, vai yhtyykö se siihen näkemykseen, jonka Ranskan hallitus lausui selvästi julkilausumassaan ratifioinnin aikana ja jonka monet muutkin hallitukset sekä suuri osa oikeusasiantuntijoita jakavat, että terroriteot eivät kuulu näiden määräysten soveltamisalaan?

Joukko EU:n jäsenvaltioita on nyt ratifioinut Rooman perussäännön. Kun otetaan huomioon Yhdysvaltoja vastaan viime syyskuussa suunnattujen terroristi-iskujen mittakaava ja ne tuhannet ihmiset, jotka ovat vuosien kuluessa kuolleet useissa maailman maissa, myös EU:n jäsenvaltioissa, katsooko neuvosto, että terroristien rikoksia on hyväksyttävää kohdella eri tavalla kuin valtioiden viranomaisten tai kapinallisten ryhmittymien ihmisyyttä vastaan tekemiä rikoksia tai sotarikoksia ja että perussäännön ratifioiminen muuttamattomana välittää täysin väärän viestin kansainvälisen yhteisön halukkuudesta taistella terrorismia vastaan?

Vastaus

(27. kesäkuuta 2002)

Neuvosto ei voi ottaa kantaa arvoisan parlamentin jäsenen esittämään kysymykseen, joka liittyy Kansainvälisen rikostuomioistuimen Roomassa tehdyn perussäännön tulkintaan. Euroopan unioni ei ole perussäännön sopimuspuoli ja perussäännön mukaan Kansainvälinen rikostuomioistuin tulkitsee perussääntöä soveltaessaan sitä.